《和李尚书画射虎图歌》
唐代·独孤及

饥虎呀呀立当路，万夫震恐百兽怒。彤弓金镞当者谁，

鸣鞭飞兽流星驰。居然画中见真态，若务除恶不顾私。

时和年丰五兵已，白额未诛壮士耻。分铢远迩悬彀中，

不中不发思全功。舍矢如破石可裂，应弦尽敌山为空。

杀气满堂观者骇，飒若崖谷生长风。精微入神在毫末，

作缋造物可同功。方叔秉钺受命新，丹青起予气益振，

底绥静难巧可拟，嗟叹不足声成文。他时代天育万物，

亦以此道安斯民。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。